詠無核紅柿
作者：孔平仲
朝代：宋

paragraphs: 林中有丹果，壓枝一何稠。
爲柿已軟美，嗟爾骨亦柔。
風霜變顔色，雨露加膏油。
大哉造化心，于爾何綢繆。
荆筐載趨市，價賤良易求。
剖心無所有，入口頗相投。
爲栗外屈强，老者所不收。
爲棗中亦剛，飼兒戟其喉。
衆言咀嚼快，惟爾無所憂。
排羅置前列，圓熟當高秋。
且以悅一時，長久豈暇謀。
咄哉潰爛速，棄擲將誰尤。